Meer as 1 400 polisievoertuie in Gauteng buite diens(Argieffoto) Altesaam 1 407 polisievoertuie by polisiestasies in Gauteng is nie in gebruik nie. Bheki Cele, minister van polisie, het dit bekend gemaak in ŉ skriftelike antwoord op ŉ vraag van die DA wat in die Nasionale Vergadering ter tafel gelê is. Cele het in sy antwoord bevestig dat daar altesaam 498 polisievoertuie beskikbaar is wat vir ondersteuningsdienste gebruik word, asook 1 957 voertuie vir sigbare polisiëring en 1 919 voertuie wat deur speurders gebruik word. In geheel is daar 4 374 polisievoertuie by Gauteng se polisiestasies in gebruik, het Cele gesê. Altesaam 95 voertuie vir ondersteuningsdienste, 802 voertuie vir sigbare polisiëring en 510 voertuie vir speurdienste is nie in gebruik nie. Dit is ŉ getal van 1 407 polisievoertuie wat buite diens is. Volgens Cele maak die voertuie wat vir landelike veiligheid ingespan word, deel uit van die vloot wat vir sigbare polisiëring gebruik word. Michael Shackleton, DA-woordvoerder vir gemeenskapsveiligheid in Gauteng, sê die aantal voertuie wat buite diens is, is uiters kommerwekkend veral in ŉ provinsie soos Gauteng wat juis onder erge misdaad gebuk gaan. “Die gebrek aan voldoende polisievoertuie belemmer die dienslewering van die polisie. Dit plaas ook die veiligheid van inwoners van die provinsie in gevaar omdat doeltreffende polisiëring nie gehandhaaf kan word nie omrede daar nie genoeg voertuie beskikbaar is nie,” sê Shackleton. Die DA doen ŉ beroep op Cele en die Gautengse LUR vir gemeenskapsveiligheid, Faith Mazibuko, om toe te sien dat al die voertuie wat nie in gebruik is nie, na die onderskeie polisiekantore teruggebring word om dienste aan die inwoners van Gauteng te lewer. Die DA onderneem om nóg vrae in die Nasionale Vergadering en die Gautengse provinsiale wetgewer te rig om onder meer vas te stel wanneer die ongebruikte voertuie weer in bedryf gestel gaan word.